Giovanos intendide su lamentu

Giovanos intendide su lamentu
chi faghet unu male cojuadu,
custu tenide pro esperimentu
sos chi pensades de leare istadu,
a bos narrer su meu patimentu
proite so in tantu cuidadu
ch’hap’acciappadu una bezza belosa
ch’est pro me inimiga et no isposa.

Ch’est pro me inimiga declarada
ch’hat incasciad’in algunas manias,
de paghe in domo nostra non bind’hada
pro istare issa cun sas belosias,
già hapo fattu una bella cojuada
ch’est su flagellu de sas dies mias!
Sas allegrias sunt cun cautella
ca istamus cuntinu a zaramella.

A zaramella istamus de continu
ch’est una tigre sa pius fiera,
pro sa mala fortuna o su destinu
battaglio una serpente verdadera,
o chi si leet o mi leo caminu
viver cun ipsa non bi hat manera,
si non moderant dai custa olta
li sego calchi brazzu o calchi colta.

Calchi costa li sego innettamente
si non pensat mudare opinione,
su tempus passat totu interamente
leende sa fama et reputassione;
podet esser chi fattat de prudente
si cominzo a trattare su bastone,
sa chistione mai faghet frazu
si non si trattat fuste, ferru o mazu.

Si no est cun su fuste ammaestrada
sa belosia non la lassat mai,
cun cussu si la tenzo nesigada
det istare cun ohis et cun ahis!
Sa pizzinia la passo attristada,
su jau pius forte mi ribait,
est gai ch’a sa mia non ndi enzo
si marture in su lettu non la tenzo.

Marture cheret tenta o in cadena
chi non mi trattet ne fusu ne ruca
ca de malas intragnas est piena,
ello cando remediat edduca?
Contra s’honore e i sa fama anzena
non l’agatades cun ater’in buca,
issa si faghet s’anima niedda
cando faeddo calchi giovanedda.

Si cun feminas m’idet faeddende
de badas narat chi non las istimo,
chi m’est bennid’a testa a la leare
s’hora e i su momentu friastimo;
si si ponet a puntu a murmurare
creidemi de veras chi la timo,
già mi la timo ca est mala in se,
iscarmentade totu dai me.

Podides dai me iscarmentare
de custa zufficana chi cumbatto,
sa ricchesa m’hat cherfidu inzegare
però non mi suffragat su chi patto,
pro viver gasi cun malu passare
de sa ricchesa sua ite nde fatto?
Non l’agato un’istante sussegada
si non comente cane arrabbiada.

Pro finis chi mi mirat cun rancore
ch’este unu coro senza piedade,
bajaneddos chi sezis in amore
non tenzedas sa mia zeghidade,
pro la leare ricca si est muzere
mezus una pizzinna in povertade,
a su nessi gosades allegria
totu su tempus de sa pizzinnia.